洪皓
彦清生日
朔旦得天正，王孙庆始生。
北溟鹏已化，东国凤先鸣。
卓尔神峰秀，昭然冰鉴清。
谋谟曾启沃，议论复纵横。
棣棣威仪富，汪汪轨度宏。
古今书并览，辽汉字兼行。
折狱严无讼，齐家肃有声。
从军依玉斧，教子胜金籝。
筑馆勤延客，趋庭诤戢兵。
坐桑观政异，飞舄入朝轻。
避乱迎文若，闻歌戏武城。
妙龄聊制锦，强仕且和羹。
可谓田门相，宁议尹世卿。
青云应速致，绿绶谅垂荣。
正是颇劳止，何当早太平。
七年淹伴读，万里阻求成。
报主心虽切，思亲骨亦惊。
自嗟同陟屺，谁与共班荆。
冬日凌晨至，祥星际晓明。
老彭知易比，五福不难并。